Pöata te pikeia e Elisabet a tönomo a tsihou,
be Sunahan e hala nenama a angelo a solonen e Gabriel me la uana tara taun i Galili ti ngöei i Nasaret.
Nonei e la uu tara tahol a kukubei a solonen e Maria.
Nonei a tahol ti hopö kap bei a töa tson a solonen e Josep,
a hatutubunei tere Devit a King.
Ba angelo e la uanama i tanen me poeiena,
“O Maria,
a Tsunono e ka gono meno lö na nonei e ngil korue noulö.”
E Maria e hengoe u ranga teka me toku koruna,
ba nonei emar hakats tuun uana,
“I me temar mouna uana u mar raranga teka?”
Ba angelo e poeiena i tanen,
“O Maria,
moa tu matout.
Taraha?
E Sunahan e hanige noulö.
Alö e pika mou bate posei mou a pien tson,
balö te ngöe moien e Iesu.
Pöata te pan noien romana ba nori te ngöe roien a Pien tere Sunahan iasa Koru.
E Sunahan a Tsunono te hale noien a nitsunono tere tubunen e Devit.
Ba nonei te tsunono ranou a pala tere Jekop tara mamana pöata i murimuri.
Na nipepeito i tanen ema tatei kapa noi romana.”
Be Maria e poeiena tara angelo,
“Ime temar butu uanou a ka teka?
Alia u möa ta tson.”
Ba angelo e poeiena i tanen,
“U Namnamei u Göagono e la uanama romana i tamölö ba nitagala tere Sunahan temi sapute noulö.
Ba pien a göagono te pose moulö te ngöe roui a Pien Tson tere Sunahan.
Hengo!
A tou sungutu mölö e Elisabet e pika hasena a pien tson!
Nonei e toböana koruna na nori i ngöeien a tahol a kuba,
kaba nonei e pika hamanasena a tönomo a tsihou!
Taraha?
E möa ta töa ta ka te goma antunan kato nai e Sunahan.”
Be Maria e poeiena,
“Alia a taholun kui tara Tsunono.
A ka teka e tatei butuna i tar temar ranga uamula lö.”
Ba angelo e laba nanen.